Rådets konklusioner

af 17. december 2003

om krisestyring i landbruget

(2004/C 34/02)

Reformen af den fælles landbrugspolitik, der blev vedtaget i Luxembourg i juni 2003, vil indebære en ændret ordning for indkomststøtte til landmænd, som er afkoblet fra produktionen, hvilket skulle sikre landmændene en stabil grundindkomst. Ikke desto mindre vil den overordnede strategi for en mere markedsorienteret landbrugssektor sammen med de næste skridt hen imod en liberalisering af handelen med landbrugsvarer kunne medføre, at de i højere grad udsættes for prisrisici.

Desuden er landbrugsproduktion særlig sårbar over for følgerne af naturskabte risici, det være sig klimatiske som dyresundhedsmæssige, der kan bringe en landbrugsbedrifts økonomiske levedygtighed i fare.

Som følge af den økonomiske udvikling og den stadig større opmærksomhed omkring miljø- og fødevaresikkerhedsspørgsmål står landbruget i EU over for yderligere usikkerhedsmomenter, som rækker videre end de traditionelle naturskabte risici.

Kommissionen forelagde i januar 2001 en første analyse af værktøjer til risikohåndtering i forbindelse med EU's landbrug, som blev drøftet i de kompetente rådsorganer under det svenske formandskab.

Formandskabets konklusioner om landbrugsforsikringsordninger som et værktøj til risikohåndtering inden for landbrug og husdyrbrug, der er baseret på et memorandum, som det spanske formandskab forelagde for Rådet den 18. marts 2002, og den internationale konference om landbrugsforsikringer og indkomstsikring, der blev afholdt i Madrid den 13.-14. maj 2002, fokuserede på landbrugsforsikringers potentielle rolle.

Det græske formandskab forelagde den 7. maj 2003 Rådet et memorandum om naturskabte risici og forsikringsordninger på landbrugsområdet, og der blev afholdt et seminar i Thessaloniki den 6. juni 2003, hvor man drøftede forskellige muligheder til imødegåelse af naturkatastrofer inden for landbrugssektoren.

I en erklæring til Rådets protokol for samlingen den 29. september 2003, hvor forordningerne om reformen af den fælles landbrugspolitik blev vedtaget, tilkendegav Kommissionen, at den ville undersøge specifikke foranstaltninger til at afbøde risici, kriser og nationale katastrofer inden for landbruget og forelægge Rådet en rapport ledsaget af passende forslag inden udgangen af 2004.

Rådet opfordrer derfor Kommissionen til:

(1) fortsat at stå i spidsen for debatten om risikohåndteringsværktøjer inden for landbruget. For at lette udvekslingen af oplysninger og synspunkter mellem medlemsstaterne bør Kommissionens rapport, der skal komme inden udgangen af 2004, indeholde en ajourført fortegnelse over de forskellige risikohåndteringsværktøjer, der er til rådighed i medlemsstaterne, såvel de nuværende 15 som de tiltrædende lande

(2) at undersøge fordele og ulemper ved de forskellige risikohåndteringsmuligheder i forbindelse med fælles markedsordninger og den nye generation af programmer for udvikling af landdistrikter. Uagtet landbrugssektorens eget ansvar bør eventuelle nye instrumenter til erstatning for eksisterende foranstaltninger, hvis det er relevant, indgå i overvejelserne og undersøges med tanke på, at konkurrenceforvridning skal undgås, WTO's regler skal overholdes, og finansieringen af nye foranstaltninger skal være i overensstemmelse med de allerede indgåede finansielle forpligtelser

(3) at vurdere de muligheder, der ligger i Fællesskabets retningslinjer for statsstøtte til landbrugssektoren med henblik på udvikling af nationale risikohåndteringsordninger i overensstemmelse med subsidiaritetsprincippet og det fælles marked og om nødvendigt foreslå tilpasninger.